את העיר אנסי (Annecy) חוצה זרם המתהדר בתואר "הנהר הקצר ביותר בצרפת" – 3.5 קילומטרים בלבד של תעלות מים, ביניהן בנו תושבי העיר ההיסטורית את בתיהם. בעיר העתיקה, הנושקת לשפת אגם אנסי, תוכלו להירגע מיידית מהשלווה של המים הפוגשים את מבני האבן הצבועים בצבעי פסטל עליזים. העיר תיירותית ונוחה אבל לא המונית, חיננית ונגישה.
בעיר הרומנטית הזו מומלץ לא לפספס הליכה וסלפי מתבקש ב"גשר האוהבים" (Pont des Amours), במצודה ובית הכלא העתיק באמצע התעלה Palais de l'Isle, וכן את שוק האוכל המקומי בכל יום ראשון, הנחשב לאחד משווקי האוכל הטובים בצרפת.
בשיטוט אקראי בין סמטאות העיר העתיקה תחזו במראות רומנטיים, משופעי אדניות פרחים על גדות התעלות. בכדי לחוות גם את אווירת החופש אפשר לשכור סירת פדאלים ולצאת לתור את האגם, שנחשב לשלישי בגודלו בצרפת.
גם לאתרי הסקי מגיע לצאת מדי פעם לחופש גדול, ללבוש בגדים קצרים וללכת לבריכה. במהלך הקיץ, עיירות הסקי הצרפתיות עוברות מהפך מדהים – השלגים מפשירים, הנחלים מתעוררים לחיים ומכל עבר נשקפים נופים ירוקים וגגות צבעוניים. היות ומדובר באתרי הסקי, הגובה משחק כאן תפקיד מרכזי, ואלה ה-מקומות להיות בהם אם תרצו להיות הכי קרובים למסלולי ההליכה והאופניים, כמו גם לאטרקציות ופעילויות מגוונת לכל המשפחה.
יש הרבה עיירות וכפרים שכדאי לשהות בהם בזמן חופשת קיץ משפחתית באלפים, אלה כמה מהמומלצים ביניהם: ואלמורל (Valmorel), סר שוואליה (Serre Chevalier), פייסי-וולנדרי (Peisey-Vallandry), סמואנס (Samones) ומוריון (Mourillon).
סמואנס (או סמואן, Samoëns) היא עיירה אמיתית, לא אתר סקי שמתרוקן בקיץ אלא מקום עם היסטוריה, תרבות ואופי. זו עיירה של משפחות, עם חוות וחנויות העוברות מדור לדור, וכל זאת במרחק נגיעה מהגבול השוויצרי. התושבים בה מכונים גם ספטימונטאן (Septimontains) על שם 7 ההרים המקיפים את האיזור והתפתחו בה מסורת של מצויינות בסיתות האבן, מלאכה אותה ניתן לראות על בתיה ההיסטוריים של העיירה.
אל תראו אותם כל כך קשוחים, יש בהם צדדים רכים כמו אחד המעדנים האופיניים לעיירה - טארט האוכמניות המקומי. הטארט מורכב מבצק פריך עם הרבה חמאה, כמיטב המסורת הצרפתית, עם מילוי אוכמניות טריות הנקטפות בקיץ ביערות אשר בסביבה. המעדן החמוץ-מתוק נקרא טארט-סמואן, ויש לו גם מתחרה בדמות בריוש אוכמניות, המוכר כמאכל ארוחת בוקר אופייני, שהילדים ישמחו לאכול.
צופה אל העיירה סמואנס, ממוקם אתר הסקי האגדי הנקרא גרנד-מאסיף. לצידו אגם מקסים הנקרא האגם הכחול (Lac Bleu) ובו ניתן למצוא פעילויות מים למכביר, גינות משחקים, פינות חמד לעצירה והתרעננות ומסלולי אופניים למתחילים, בינוניים או מתקדמים. אל תוותרו על הרכבלים הפעילים בכל יום (Les Esserts ו-Bergin) לצפייה בלתי נשכחת בנוף, מבלי אפילו שתצטרכו להתנשף ממאמץ קל.
העיר העתיקה של שאמברי (Chambéry) הייתה פעם מקום מושבה של דוכסות שושלת סבויה המפוארת והיא משמרת עד היום את המראה של ימי הביניים. במרכז העיר העתיקה עומדת מצודה, עם חצר מלכותית, ומסביבה סמטאות הדורשות שיטוט, וחנויות מגניבות ומשונות. עם כל הכבוד למצודה הסימן המסחרי של שאמברי הוא מזרקת הפילים ב-Place Saint -Leger, שנקראת גם "הארבעה ללא עכוזים", בפי המקומיים. מתוך עמוד מעוגל יוצאות רגליהם הקדמיות, פניהם, אוזניהם וחדקיהם של ארבעה פילי ענק מרשימים.
אפשר לממש את האהבה לטבע במוזיאון הקטן להיסטוריה של הטבע (Musee d'Histoire Naturelle de Chambery) - פנינה קטנה לביקור משפחתי וגילוי מיני חיות באנגלית בצרפתית. עוד אטרקציה מקורה מעניינת היא גלריית מדע אינטראקטיבי בשם Galerie Eurêka המאפשרת לילדים להבין את פלאי המדע וכוללת תערוכות קבועות ומשתנות בנושאים כמו אשליות וזרמי חשמל.
בכל שנה בחודש יולי מארגנת העירייה פסטיבל תרבויות מהעולם, המביא עימו תלבושות, ריקודים מסורתיים, ומוסיקה מרחבי העולם. בערב של הופעות אפשר להרגיש שהייתם בכמה יבשות בבת אחת וטעמתם מיקס בלתי צפוי של תרבויות מרומניה, לטביה, אינדונזיה, מצרים קזחסטן וכמובן צרפת. העיר זכתה לשאת בתואר "העיר האלפינית הנבחרת" לשנת 2006 ומאז ממשיכה להוות מרכז עירוני חשוב עבור מבקרי האיזור.
בין ג'נבה לאביאן, על גדת אגם ג'נבה או אגם למאן הגדול, ניצבת לה איבואר (Yvoire) – עיירה קטנה, מוגנת בחומה שנשתמרה באופן מרשים. כמו באגדות על נסיכים ונסיכות, במרכז העיירה ישנה גינה ירוקה, בליבה מבוך שיחים. היא נקראת גינת "חמשת החושים" בה פורחים צמחי נוי ומרפא.
הצמחיה השופעת הזו תגרה לכם את חוש הראיה בצבעים הנועזים, את חוש המגע בעלי הכותרת המרפרפים וחוש הריח יקבל חיזוק מכיוון המרווה הטיפולית. לבסוף, תוכלו לטעום כאן ריבות מרקחת ביתית, מפירות הגן. על חוש השמיעה אחראיות הציפורים המתארחות להנאתן בגן והן ישמחו את האוזן האנושית.
הטיול בעיירה ולאורך החומות, בין מגדלי השמירה והטירה, משלב חן המקומי של אבנים מסותתות וביניהן מפלים של פרחי נוי. לעיתים נראה שהטבע המקומי מנסה להחזיר לעצמו את היוקרה ולהשתלט על בנייני האבן עם שלל צמחים מטפסים ירוקים אשר מכסים את חזיתות ואחורי הבתים.
מתחת לבתים רבים אפשר למצוא גלריות, בוטיקים וסדנאות של בעלי מקצוע עם תוצרת מקומית האופיינית לאזור. בתוך העיירה ועל גדות האגם אפשר לבחור בין מסעדה, בר ובית קפה, להתרווח ולהביט באוניות של כפר הדייגים המנומנם, ולקנח במים האינסופיים על רקע פסגות ההרים. יום טיול בעיירה יכול לרענן את הרוח כמו מי קרחון צוננים בקיץ.
עיירת המרחצאות האלפינית נחשבת לאחת הטובות ביבשת. באופן מסורתי מבקריה של אקס-לה-באן (Aix-les-Bains) היו מעשירי אירופה, חובבי מלונות היוקרה והחיים הטובים. עם הזמן נוספו להם גם חובבי ספורט ימי על גדות אגם בורז'ט וכן באי פסטיבל המוזיקה האלטרנטיבי Musilac. כך נוצר פסיפס אנושי מגוון, המשתלב בהרמוניה בחופשת הקיץ.
מגיעים אל העיירה כדי לנוח? תוכלו לבחור בין שלל המרחצאות הידועות ביכולת המזור של המים, בעיקר בטיפול בכאבים. הרומאים הם אלו שרתמו את סודותיהם של מי-המעיינות והקרחונים, וכך ישנן בעיר השפעות קלאסיות של האימפריה, אשר מהווה עד היום השראה להנאות הגוף.
באקס-לה-באן גם הקזינו נחשב טיפולי ויש בו מוסדות ידועים עם שולחנות הימורים אך לא פחות מזה עם סטייל של תור הזהב הצרפתי בתחילת המאה ה-20 (ה-Bellepoque). נסו את Casino Grand Cercle על חזיתו הרומית ומזרקותיו המרשימות או את אולם הכדורת שנקרא Casino Poker Bowl ומתאים גם לילדים ומתבגרים.
שאמוני (Chamonix Mont Blanc) בנויה ממש על צלע ההר והאבן הפראית היא הגנה טבעית ובסיס קרוב ליציאה למסלולי טיול הרריים מאתגרים.
הקרחון הגדול בצרפת, המכונה ים הקרח Mer de Glace נגיש בעזרת רכבל קצר ו-430 מדרגות עד למערת הקרח. בקרחון נחצבת בכל קיץ מערה הפתוחה רק בין יוני לספטמבר ובה פסלי קרח מרשימים, ואוסף מהקריסטלים היפים בכל רכס המון-בלאן. על הקרחון פועלת גם המסעדה הפנורמית מאר דה גלאס.
בעיירה עצמה פועלת מיני-רכבת היוצאת בכל 40 דקות, שתיקח אתכם לסיור בן קצת יותר משעה במשך היום או הערב. בתוכנית הדרכה על האטרקציות, ההיסטוריה והתרבות של שאמוני בשלל שפות, כך שתוודאו שאתם לא מפספסים דבר.
פארק השעשועים של שאמוני (Parc d'attractions de Chamonix) הוא עוד סיבה טובה למשפחות לא לפספס את העיירה ההררית בטיול הקיץ. מתקני מגלשות, טרמפולינות, ספורט מים, מתקנים מסתובבים ורכבות הרים עם נוף עוצר נשימה ידאגו לכך שהביקור לא יהיה משעמם באף גיל, החל ממתקנים המיועדים לבני שנה ומעלה.
בכל המקומות שהזכרנו תוכלו ללון במבחר מלונות, צימרים ובתי הארחה. היות ומדובר באזור פופולארי ביותר בקיץ, כדאי להקדים ולהזמין מקומות לינה מראש. למי שמעוניין לצאת בחופשה בראש שקט, יוכל לבחור בחופשה בממועדון הקיץ של Club Med ב-Grand Massif Samoëns Morillon שבאלפים הצרפתיים.
בחופשה כזו תוכלו ליהנות מטיולי הייקינג מודרכים בטבע וטיולי אופניים מודרכים לכל הגילאים ובדרגות קושי שונות, והילדים ייהנו מפעילויות שהותאמו במיוחד עבורם במועדוני הילדים המחולקים לפי גילאים: המיני קלאב והג'וניור קלאב לגילאי 4 עד 17, וכמו כן מסגרות לפעוטות מגיל 4 חודשים בתוספת תשלום. במסגרת פעילויות הג'וניור קלאב, יבקרו בני הנוער בפארק המים TNA, הממוקם כ-50 דקות נסיעה מהמועדון ויתנסו בוויקבורד וסקי מים. בשני תאריכי יציאה נבחרים באוגוסט (12.8 ו-19.8) תוכלו להינות מהצעה מיוחדת וחד פעמית - מלווים ישראלים במועדוני הילדים וכמו כן הסעה מאורגנת לעיירה אנסי לטיול עצמאי בעיירה.
אל כל אלה תוסיפו את הפינוקים הרבים שבכל מועדון – מסעדות גורמה, בריכות שחייה וספא מפנק יחד עם היתרונות של המלון הגדול היחיד באיזור, שמציע שירות ואירוח מפנקים, שלא תמצאו בבתי ההארחה העצמאיים או במלונות הקטנים שבאיזור. זו הדרך הטובה ביותר להוריד את הלחץ של תכנון החופשה ולאפשר לכל המשפחה ליהנות ביחד, אבל גם לחוד.
סמואן, בניגוד לאמור בכתבה, כמעט מתה במחצית השנייה של מאי. רוב המסעדות ובתי הקפה סגורים עד סביבות אמצע יוני ולא טורחים לעדכן את המידע באינטרנט. רבים מהמלונות סגורים גם כן, התחושה של חצי עיירת רפאים. לבוא מאמצע יוני עד סוף הקיץ, או בעונת הסקי.
היי זיוה, בעיירות עצמן את יכולה לטייל בכל דרך ובכל הרכב שתבחרי. אם התכוונת למקומות לינה - החבילות של קלאב מד מתואמות בעיקר למשפחות עם ילדים, אבל אפשר לבוא גם כזוג או בקבוצה. יש כמובן אפשרויות לינה נוספות, כמו מלונות ובתי הארחה בעיירות עצמן או בסביבתן.